魏先生下火
作者：釋懷深
朝代：宋

paragraphs: 嗚呼魏大和，爲人性純厚。
雖居陋巷中，簞瓢甘自守。
聚學訓童蒙，束脩粗糊口。
歲晚好吾宗，悟世非長久。
臨行囑妻子，叮嚀誡諸後。
不學老莊周，說葬成虛謬。
不學襄陽翁，與女爭先後。
先生之意不如斯，欲效禪家破諸有。
四衆雲臻，柴薪已就。
雖然父子至親，到此如何可救。
不須救，生前已付山僧手。
一枝紅燄贈君行，看取神龜火裏走。